VENDIM
Nr.864, datë 5.12.2007

PËR HAPJEN E PROGRAMEVE TË STUDIMEVE TË DOKTORATËS NË INSTITUCIONET PUBLIKE TË ARSIMIT TË LARTË DHE PËRCAKTIMIN E KUSHTEVE, QË DUHET TË PLOTËSOJË STUDENTI PËR MARRJEN E DIPLOMËS PËR GRADËN SHKENCORE “DOKTOR”
(Ndryshuar me vendimin nr. 877, datë 18.6.2008; nr.103, datë 17.2.2010)
(i përditësuar)

Në mbështetje të nenit 100 të Kushtetutës dhe të neneve 26 e 42 të ligjit nr.9741, datë 21.5.2007 “Për arsimin e lartë në Republikën e Shqipërisë”, të ndryshuar, me propozimin e Ministrit të Arsimit dhe Shkencës, Këshilli i Ministrave

VENDOSI:

1. Institucioni publik i arsimit të lartë, që aplikon për hapjen e programeve të studimeve të doktoratës, duhet të jetë universitet, akademi apo edhe një shkollë e lartë universitare, e cila provon se plotësohen standardet akademike dhe ato të infrastrukturës, për të hapur ciklin e tretë të studimeve dhe për të organizuar studime të doktoratës.
2. Për hapjen e programeve të studimeve të doktoratës, institucionet publike të arsimit të lartë, të cilat plotësojnë kushtin e përcaktuar në pikën 1, duhet të paraqesin kërkesën pranë Ministrisë së Arsimit dhe Shkencës, e cila shoqërohet me dokumentacionin e mëposhtëm:
a) fushën shkencore dhe emërtimin e programit të studimit të doktoratës, i cili duhet t’i referohet një sektori, disiplinor apo ndërdisiplinor, me relacionin shpjegues përkatës;
b) programin e studimit, të miratuar nga senati akademik i institucionit, i cili duhet të paraqitet sipas rregullave të parashikuara në statut dhe të përmbajë edhe organizimin, didaktik dhe shkencor, të programit, planin mësimor për fazën e thellimit teorik, si dhe parashikime për periudha të qëndrimit në institucione të huaja kërkimore;
c) afatet kohore të realizimit të programit të studimit;
ç) tarifën e studimit për çdo student, e argumentuar, si dhe burime të tjera financimi, për studimet e doktoratës, nëse ka të tilla;
d) parashikimin për numrin maksimal të studentëve, që mund të regjistrohen çdo vit në programet e doktoratës, jo më i vogël se tre;
dh) personelin akademik, që do të mbulojë realizimin e disiplinave teorike të studimeve të doktoratës, si dhe udhëheqjen e disertantëve, sipas titullit apo gradës shkencore, dhe numrit përkatës të studentëve, për çdo udhëheqës. Nëse në ekipet mësimore mund të përfshihet dhe personel akademik i ftuar, ai duhet të jetë i miratuar nga këshilli i profesorëve të fakultetit;
e) rregulloren për studimet e doktoratës;
ë) të dhënat për strukturën organizative dhe drejtimin e programeve të studimit, njësinë bazë, që drejton administrativisht programin e doktoratës, kur kjo është ndërdisiplinore etj.;
f) dokumentin për përvojat e mëparshme të strukturave në formime pasuniversitare, nëse ka pasur;
g) bashkëpunimet shkencore për realizimin e të gjithë programit të studimit, apo pjesë të tij me institucione të tjera kërkimore, ose ente publike apo private;
gj) njësinë apo njësitë bazë propozuese të programit të studimit të doktoratës, që garantojnë ekzistencën e infrastrukturës së nevojshme, ndërtimore e laboratorike, për zhvillimin e programit;
h) modelin e diplomës.
3. Ministri i Arsimit dhe Shkencës mund të paraqesë në Këshillin e Ministrave propozimin për hapjen e programeve të studimeve të doktoratës, vetëm pasi ka marrë nga Këshilli i Akreditimit të Arsimit të Lartë vlerësimin pozitiv për programin e studimit që jepet brenda dy muajve nga data e paraqitjes së dokumenteve nga Ministria e Arsimit dhe Shkencës.
Propozimi në Këshillin e Ministrave duhet të jetë i shoqëruar me të gjithë dokumentacionin e përcaktuar në pikën 2 të këtij vendimi vlerësimin e Këshillit të Akreditimit të Arsimit të Lartë, si dhe relacionin përkatës të Ministrisë së Arsimit dhe Shkencës, për këtë propozim.
4. Udhëheqësi shkencor i studentit, në një program studimi të doktoratës, duhet të ketë, së paku, gradën shkencore “Doktor”, të fituar në universitete perëndimore. Numri i studentëve të udhëhequr njëkohësisht nga një udhëheqës përcaktohet në rregulloret e institucionit, sipas propozimit të këshillave të profesorëve të njësive kryesore përkatëse.
5. Gjatë periudhës së studimeve të doktoratës, përpara paraqitjes në provimin e doktoratës, studenti duhet të ketë plotësuar kushtet e mëposhtme:
a) të ketë realizuar, së paku, tri referime ose paraqitje (poster) shkencore, nga të cilat një referim ose paraqitje duhet të jetë mbajtur në një veprimtari shkencore ndërkombëtare (simpozium, konferencë, kongres) i pranuar në bazë të një vlerësimi paraprak shkencor dhe i botuar në “Proceedings), të indeksuar me kod ISBN-je;
b) të ketë botuar, si autor i parë, së paku tre artikuj shkencorë në revista shkencore. Së paku, njëri prej artikujve duhet të jetë botuar ose pranuar për botim në një revistë shkencore ndërkombëtare, me bord editorial;
c) Të ketë paraqitur në këshillin e profesorëve të njësisë kryesore dosjen e plotë, që përmban edhe disertacionin e përfunduar, me një përmbledhje, të miratuar nga udhëheqësi shkencor. Pas shqyrtimit të dosjes, këshilli i profesorëve i përcjell autoritetit drejtues të njësisë kryesore vendimin për vazhdimin ose jo të procedurës së mbrojtjes së doktoratës. Kur këshilli vendos pozitivisht, ai i propozon autoritetit drejtues të njësisë kryesore edhe jurinë për mbrojtjen e doktoratës.
5/1. Promovimi i përshpejtuar i shkencëtarëve të rinj të talentuar të bëhet si më poshtë vijon:
[bookmark: _GoBack]a) Kandidatët, që kanë diplomë universitare të nivelit të dytë (DND) ose diplomë universitare të integruar të nivelit të dytë (DIND) dhe kanë botuar, si autor i parë, së paku tre artikuj shkencorë, në revista të huaja, me faktor impakti mbi 1.0, kanë të drejtë t’i paraqesin dekanit të fakultetit dhe, për dijeni, rektorit të institucionit të arsimit të lartë, që ofron studime të doktoratës, një kërkesë për mbrojtjen e doktoratës, mbi bazën e artikujve shkencorë të botuar (disertacion kumulativ). Kërkesa duhet të jetë e shoqëruar nga dy referenca/rekomandime nga profesorë, të vendit ose të huaj, që vlerësojnë se vëllimi dhe cilësia e punimeve shkencore të përfunduara me botimet e sipërpërmendura, plotësojnë kushtet për kërkimin e gradës shkencore “Doktor” dhe i propozojnë këshillit të profesorëve e dekanit ngritjen e jurisë për provimin e doktoratës.
b) Dekani i fakultetit ia kalon kërkesën menjëherë këshillit të profesorëve, për shqyrtim,  i cili shprehet, brenda një muaji nga marrja e kërkesës, për ngritjen e jurisë për provimin e doktoratës. Dekani nxjerr urdhër për ngritjen e saj.
c) Juria, brenda një muaji, vlerëson provimin e doktoratës  së kandidatit, sipas vendimit nr.864, datë 5.12.2007 të Këshillit të Ministrave “Për hapjen e programeve të studimeve të doktoratës, në institucionet publike të arsimit të lartë, dhe përcaktimin e kushteve, që duhet të plotësojë studenti, për marrjen e diplomës për gradën shkencore “Doktor”, të ndryshuar.
ç) Kandidatët, që nuk janë në marrëdhënie pune në një institucion të arsimit të lartë, i dërgojnë kërkesë dekanit të fakultetit të institucionit të arsimit të lartë, që zhvillon studime të doktoratës në fushën ku është kryer kërkimi shkencor dhe është përgatitur teza e disertacionit në formë kumulative.
d) Në rastet kur dekani dhe këshilli i profesorëve, të fakultetit, shprehen negativisht për kërkesën e kandidatit/es, ai/ajo ka të drejtë të ankohet te rektori i institucionit të arsimit të lartë dhe te Ministri i Arsimit dhe Shkencës, si dhe të kërkojë një rivlerësim të kërkesës.
6. Institucionet publike të arsimit të lartë, që ofrojnë programet e studimet të doktoratës, i organizojnë ato brenda standardeve të miratuara nga Ministria e Arsimit dhe Shkencës dhe sipas rregullores së institucionit përkatës.
7. Studentët, që janë regjistruar në studimet e doktoratës:
a) përpara datës 31 dhjetor 2005, kanë plotësuar kërkesat e vendimit nr.786, datë 17.12.1998 të Këshillit të Ministrave “Për kualifikimin shkencor, pasuniversitar dhe për klasifikimin e punonjësve pedagogjikë e kërkimorë”, të ndryshuar, dhe dorëzojnë në dekanat dosjen e plotë, me disertacionin e përfunduar, deri më 31 dhjetor 2008, kryejnë mbrojtjen e doktoratës, sipas procedurave të parashikuara në shkronjën “c” të pikës 5 të vendimit nr.864, datë 5.12.2007 të Këshillit të Ministrave.
b) nga data 1 janar 2006 deri më 31 dhjetor 2007 dhe studentët e përcaktuar në shkronjën “a” të pikës 7, por që nuk arrijnë të dorëzojnë dosjen brenda afatit të përcaktuar më sipër, do t’i vazhdojnë studimet në ciklin e rregullt, sipas vendimit nr.786, datë 17.12.1998 të Këshillit të Ministrave “Për kualifikimin shkencor pasuniversitar dhe për klasifikimin e punonjësve, pedagogjikë e kërkimorë”, të ndryshuar, por do të plotësojnë kriteret e pikës 5 të vendimit nr.864, datë 5.12.2007 të Këshillit të Ministrave, për mbrojtjen e doktoratës.
c) pas datës 1 janar 2008 e në vazhdim, i përfundojnë ato në përputhje me ligjin nr.9741, datë 21.5.2007 “Për arsimin e lartë në Republikën e Shqipërisë”, të ndryshuar, dhe me vendimin nr.864, datë 5.12.2007 të Këshillit të Ministrave.
8. Të gjitha institucionet publike të arsimit të lartë, që ofrojnë programe të studimeve të doktoratës, sipas ligjit nr.8461, datë 25.2.1999 “Për arsimin e lartë në Republikën e Shqipërisë”, duhet të riorganizojnë strukturimin e këtyre programeve, sipas kërkesave dhe standardeve të parashikuara në ligjin nr.9741, datë 21.5.2007 “Për arsimin e lartë në Republikën e Shqipërisë”, të ndryshuar, dhe në këtë vendim, dhe duhet të paraqesin, për rivlerësim dhe miratim, sipas këtij vendimi, këto programe studimesh, e nëse nuk arrijnë miratimin ato nuk do të marrin kuota të reja studimi.
Institucionet publike të arsimit të lartë, sipas përcaktimeve në pikën 9 të këtij vendimi nuk mund të pranojë studentë të rinj në studimet e doktoratës, deri në miratimin e tyre, sipas kritereve dhe procedurave të përcaktuara në këtë vendim dhe në ligjin nr.9741, datë 21.5.2007 “Për arsimin e lartë në Republikën e Shqipërisë”, të ndryshuar.
9. Ngarkohen Ministria e Arsimit dhe Shkencës dhe institucionet publike të arsimit të lartë, të cilat ofrojnë programe të studimeve të doktoratës, si dhe ato institucione, të cilat do të ofrojnë programe të studimeve të doktoratës për zbatimin e këtij vendimi. Institucionet publike të arsimit të lartë duhet të parashikojnë në statutet e tyre organizimin e studimeve të doktoratës, sipas përcaktimeve të bëra në këtë vendim.
10. Të gjitha aktet nënligjore të mëparshme, të cilat bien ndesh me këtë vendim, shfuqizohen.
Ky vendim hyn në fuqi pas botimit në Fletoren Zyrtare.

KRYEMINISTRI
Sali  Berisha


